Namų ūkio darbuotojams iš užsienio, kurių yra apie 320 000, ir toliau nebuvo užtikrinama pakankama darbo ir socialinė apsauga. Itin didelį nerimą kelia dvi dabartinės teisės aktų nuostatos dėl namų ūkio darbuotojų iš užsienio: reikalavimas gyventi darbo vietoje ir vadinamoji dviejų savaičių taisyklė, pagal kurią tokie darbuotojai, pasibaigus jų sutarčiai, turi per dvi savaites susirasti darbą, antraip gali būti išsiųsti iš šalies. Vyriausybė ėmėsi veiksmų, kad užkirstų kelią vergavimui už skolas ir neteisėtų įdarbinimo agentūrų veiklai, tačiau reikalingi ryžtingesni veiksmai.

Honkonge saviraiškos laisvė pakankamai gerbiama, nors vis dažniau, kai kalbama opiomis laisvo apsisprendimo propagavimo arba raginimo siekti nepriklausomybės temomis, keliami klausimai dėl jos ribų. Kai metų pradžioje partijoms nepriklausomybės šalininkėms buvo uždrausta įrengti kioskelius per Naujųjų metų pagal mėnulio kalendorių mugę, šios partijos išreiškė kritiką vyriausybei dėl to, kad ši pažeidė saviraiškos laisvės principą. Institucijos teigė, kad Honkongo nepriklausomybės skatinimas gali kelti pavojų visuomenės saugumui. Reklamos stendai ir plakatai, kuriuose raginama siekti Honkongo nepriklausomybės, pastatyti ar iškabinti kelių Honkongo universitetų miesteliuose, galiausiai daugumoje miestelių buvo uždrausti. Rugsėjo 16 d. dešimties universitetų vadovai paskelbė bendrą pareiškimą, kuriame pasipriešino Honkongo nepriklausomybės idėjoms ir pasmerkė „piktnaudžiavimą“ saviraiškos laisve. Dvylikos švietimo institucijų studentų sąjungos paskelbė bendrą atsakymą, kuriame gynė laisvę universitetų miesteliuose diskutuoti nepriklausomybės klausimais. Vyriausybė paneigė spėliones, kad ji vertė universitetus paskelbti pareiškimą, ir pridūrė, kad nepriklausomybės propagavimas nebus toleruojamas.

Nors Honkongo žiniasklaida vis dar yra labai laisva, jau kelerius metus kaupiasi problemos. 2017 m. Honkongo spaudos laisvės indeksas („Žurnalistai be sienų“) nusmuko keturiomis pozicijomis iki 73-ios, rekordiškai žemos pozicijos.

Teisminiai procesai pradėti ne vien prieš opozicijos narius. Vasario 17 d. septyni policininkai nuteisti dvejiems metams kalėti už demokrato aktyvisto užpuolimą per 2014 m. judėjimo „Occupy“ protestą; dėl to valdžios rėmėjai išreiškė viešą nepasitenkinimą.

Rugpjūčio 17 d. Honkongo Apeliacinis teismas nuteisė tris judėjimo „Occupy“ lyderius (Joshua Wongą, Nathaną Law ir Alexą Chow) kalėti už 2014 m. prie vyriausybės rūmų surengtą neteisėtą susirinkimą. Iki apeliacinio sprendimo priėmimo visi trys jau buvo atlikę viešųjų darbų bausmę. Teisingumo sekretorius apeliacine tvarka apskundė pirmą žemesnės instancijos teismo teisėjo priimtą nuosprendį, tvirtindamas, kad nuosprendis per švelnus. Įkalinta dar trylika demokratiją remiančių aktyvistų. Demokratinių partijų atstovai apkaltino vyriausybę silpninant teisinės valstybės principą ir naudojantis teismų sistema kaip ginklu opozicijai slopinti. Advokatų asociacija ir Teisės draugija paskelbė bendrą pareiškimą, kuriame teigė, kad nėra požymių, jog sprendimams įtakos padarė politiniai motyvai.

Honkongas toliau klesti kaip tarptautinis Azijos finansų ir prekybos centras ir įvairiose pasaulio ekonomikos konkurencingumo apžvalgose pristatomas kaip lyderis. Tačiau vyriausybei ir verslo bendruomenei susirūpinimą kelia ilgalaikės galimybės konkuruoti su Honkongo regioniniais konkurentais. Siekdama apibrėžti Honkongo ekonomikos ateitį, 2017 m. vyriausybė įgyvendino įvairias iniciatyvas, kuriomis stengėsi skatinti didesnę plėtrą, ypač inovacijų ir technologijų sektoriuose, ir išnaudoti savo vaidmenį pagal Kinijos Juostos ir kelio iniciatyvą (angl. The Belt and Road Initiative).

Gruodžio mėn. Honkongas ir žemyninė Kinija pasirašė susitarimą dėl operatyvesnių pranešimų sistemos (tiems atvejams, kai vieno regiono gyventojai sulaikomi už nusikaltimus kitame regione) kūrimo. Abi šalys įsipareigojo, asmenį sulaikius už smulkius nusikaltimus, informuoti viena kitą per septynias darbo dienas (sudėtingesniais atvejais per šiek tiek ilgesnį laikotarpį). Susitarimu, kurį sudaryti paskatino penkių knygų pardavėjų dingimas, užtikrinamas didesnis skaidrumas.

Per vizitą Honkonge dvidešimtųjų perdavimo metinių proga prezidentas Xi Jinpingas pakartojo, kad centrinė vyriausybė yra pasiryžusi laikytis principo „viena šalis – dvi sistemos“. Jis taip pat pabrėžė, kad kelti grėsmę nacionaliniam saugumui ir suverenumui bei ginčyti centrinės vyriausybės galias yra draudžiama ir kad šių draudimų nevalia nepaisyti. Po Xi Jinpingo vizito ir jo pranešimo 19-ajame partijų kongrese iš kelių aukšto rango Pekino pareigūnų kalbų ir komentarų galima spręsti, kad Pagrindinis įstatymas aiškinamas naujai ir Kinija tvirtina turinti visapusišką jurisdikciją Honkonge.

2017 m. politiniame pranešime Vyriausybės vadovė Carrie Lam pasiūlė per penkerius metus padvigubinti išlaidas moksliniams tyrimams ir technologinei plėtrai nuo 0,73 iki 1,5 proc. BVP ir imtis įvairių priemonių plėtrai paspartinti. 2017 m. įkurtas 2 mlrd. HKD biudžetą valdantis Inovacijų ir technologijų rizikos fondas technologijų sektoriaus startuoliams paremti. Tų pačių metų sausio mėn. Honkongas ir Šendženas pasirašė susitarimą dėl technologijų parko steigimo Lok Ma Chau, dviejų miestų pasienyje. Abi susitarimo šalys tikisi papildyti viena kitos veiklą technologijų plėtros srityje, kad galėtų konkuruoti su kitais pasauliniais technologijų centrais.

Pripažindamas konkurencinį spaudimą, Honkongas stengiasi į vertybinių popierių biržos prekybos sąrašus įtraukti naujų ekonomikos šalių įmones, tad Honkongo vertybinių popierių birža 2017 m. gruodžio 15 d. paskelbė, kad išplės savo prekybos sąrašus ir įtrauks besivystančių ir novatoriškų sektorių emitentus, kurie taiko svorines balsavimo teisių sistemas (dviejų klasių sistemas), taip pat pajamų dar negaunančius biotechnologijų sektoriaus emitentus. Pakitus Vertybinių popierių ir ateities sandorių komisijos pozicijai, baigėsi ilgai trukusios diskusijos dėl to, kad 2014 m., ruošiantis įtraukti „Alibaba Group Holding Ltd.“ į Niujorko vertybinių popierių biržos prekybos sąrašą, reguliavimo institucija atmetė pasiūlymą dėl specialių balsavimo teisių.

Išorės prekybos srityje Honkongas siekė sudaryti laisvos prekybos ir investicijų susitarimus, daugiausia dėmesio skirdamas prekybos ir investicijų sąsajoms pagal Kinijos Juostos ir kelio iniciatyvą. 2017 m., be jau esamų prekybos susitarimų su Naująja Zelandija, Europos laisvosios prekybos asociacija ir Čile, Honkongas pasirašė ir sudarė keletą dvišalių susitarimų ir pradėjo derybas su naujais partneriais. Buvo tęsiamos derybos su Gruzija ir Maldyvais. Gegužės mėn. Honkongas pradėjo derybas dėl laisvosios prekybos susitarimo su Australija. Lapkričio mėn. per ASEAN aukščiausiojo lygio susitikimą pasirašytas laisvosios prekybos susitarimas ir su juo susijęs investicijų susitarimas. Su Bahreinu, Meksika, Mianmaru ir JAE pasirašyti investicijų skatinimo ir apsaugos susitarimai, su Iranu ir Rusija vyko derybos. Honkongas ir toliau buvo aktyvus PPO narys, ištikimai rėmė daugiašališkumo principą.

Aplinkos apsaugos politika

2017 m. politikos darbotvarkėje aplinkos apsaugai skirta daugiau dėmesio. Paskelbta ir pradėta įgyvendinti keletas iniciatyvų ir teisėkūros procedūrų. Honkongas užsibrėžė pereiti prie mažai anglies dioksido išskiriančių technologijų ekonomikos ir tapti žaliausiu Kinijos regionu. Atsižvelgdamas į Paryžiaus susitarimą, Honkongas sausio mėn. paskelbė ataskaitą „Klimato politikos veiksmų planas iki 2030+“. Ataskaitoje nustatytas naujas Honkongo tikslas iki 2030 m. nuo 26 iki 36 proc. sumažinti absoliutųjį išmetamo anglies dioksido kiekį, palyginti su 2005 m., ir išdėstyti suderinti šio tikslo įgyvendinimo planai. Stengiantis sumažinti komunalinių atliekų kiekį ir jas geriau valdyti, kovo mėn. paskelbtas išsamus pasiūlymas dėl kietųjų komunalinių atliekų apmokestinimo programos, kurią būtų pradėta vykdyti 2019 m.

Gruodžio mėn. pradėjo veikti Elektrinių ir elektroninių atliekų tvarkymo centras. Ši Europos atliekų tvarkymo įmonės (įkūrusios bendrą įmonę su vietos paslaugų teikėju) pastatytas ir valdomas centras yra pirmas tokio pobūdžio centras Honkonge. Honkongas taip pat pradeda įgyvendinti trijų etapų planą, kad iki 2021 m. būtų nutraukta prekyba dramblio kaulu. 2017 m. liepos mėn. Vyriausybė pateikė atitinkamą įstatymą Teisėkūros tarybai nagrinėti (įstatymas priimtas 2018 m. sausio mėn.).

2017 m. ES ir Honkongo dvišaliai santykiai ir bendradarbiavimas

Europos Sąjunga ir Honkongas yra svarbūs prekybos ir investicijų partneriai. 2017 m. jie toliau stiprino dvišalius santykius.

Europos Sąjunga yra antra pagal dydį Honkongo prekybos partnerė (po Kinijos) ir viena pagrindinių užsienio investuotojų. Honkonge įkurta daugiau kaip 2 100 ES įmonių, tad ES įmonės sudaro didžiausią užsienio verslo bendruomenę mieste. Honkongas savo ruožu yra 14-as pagal dydį prekybos prekėmis partneris ir vienas pagrindinių ES prekybos paslaugomis partnerių Azijoje.

2017 m., palyginti su praėjusiais metais, ES prekių eksportas į Honkongą padidėjo 5 proc. iki 36,8 mlrd. EUR, o importas iš Honkongo sudarė 11,2 mlrd. EUR, dėl to ES prekybos perteklius pasiekė 25,6 mlrd. EUR ir buvo ketvirtas pagal dydį ES išorės prekybos perteklius. ES prekių eksportą į Honkongą skatina nuolatinė mašinų ir įrangos, juvelyrinių dirbinių, drabužių, prabangos prekių, maisto produktų, vyno ir automobilių paklausa.

ES ir Honkongo dvišalė prekyba paslaugomis išliko stabili. 2016 m. (paskutinieji metai, apie kuriuos turima duomenų) dvišalė prekyba paslaugomis siekė 22,3 mlrd. EUR. ES paslaugų importas iš Honkongo siekė 11,4 mlrd. EUR, o eksportas į Honkongą – 10,9 mlrd. EUR, tad ES deficitas sudarė 461 mln. EUR.

Tarp ES ir Honkongo susiformavo dideli dvikrypčiai investicijų srautai. Honkongas yra viena pagrindinių ES tiesioginių investicijų vietų. Neskaičiuojant lengvatinių mokesčių zonų centrų, ES yra antra pagal dydį Honkongo užsienio investuotoja (po žemyninės Kinijos), 2016 m. (paskutinieji metai, apie kuriuos turima duomenų) jai teko 9,7 proc. visų tiesioginių užsienio investicijų. Nemaža procentinė ES investicijų Kinijoje dalis įgyvendinama per Honkongą. Vienos pagrindinių to priežasčių – aukštos kokybės paslaugų teikėjai ir teisinės valstybės principo laikymasis. Honkongas savo ruožtu išlieka antru pagal svarbą ES tiesioginiu Azijos regiono investuotoju (po Japonijos); tai iš dalies lemia tai, kad nemaža Kinijos išorės investicijų Europoje dalis įgyvendinama per Honkongą. Siekdami išnagrinėti galimybę pradėti derybas dėl investicijų susitarimo, 2017 m. kovo ir lapkričio mėn. ES ir Honkongas surengė neoficialias derybas.

Lapkričio 16 d. Honkonge surengtas 11-asis ES ir Honkongo struktūrinio dialogo susitikimas. Abi šalys aptarė daug įvairių klausimų ir išskyrė tolesnio bendradarbiavimo sritis, iš kurių ypač pabrėžtos intelektinės nuosavybės apsaugos, muitinės reikalų, aplinkos (atliekų tvarkymo ir prekybos laukiniais augalais ir gyvūnais) ir konkurencijos politikos sritys. Abi šalys pasikeitė nuomonėmis reguliavimo klausimais, įskaitant viešuosius lengvuosius autobusus ir viešuosius pirkimus, ir susitarė toliau stengtis geriau suprasti viena kitai susirūpinimą keliančius klausimus ir viena kitos prioritetus. Per struktūrinį dialogą pirmą kartą surengtas ekspertų susitikimas finansinių paslaugų tema. Abi šalys pateikė viena kitai naujausią informaciją apie atitinkamus sektoriuje įvykusius pokyčius ir aptarė bendradarbiavimo finansinio reguliavimo (ypač lygiavertiškumo ir tarpusavio pripažinimo fondų) srityse stiprinimo būdus.

Dėl bendradarbiavimo muitinės srityje pažymėtina, kad ES ir Honkongas, rengdamiesi sudaryti galimą tarpusavio pripažinimo susitarimą (angl. MRA), šiuo metu vertina atitinkamų įgaliotų ekonominės veiklos vykdytojų (angl. AEO) programų suderinamumą. ES yra įsipareigojusi 2018 m. kartu su Honkongu tęsti įgaliotų ekonominės veiklos vykdytojų tarpusavio pripažinimo procesą.